Provinsie betaal miljoene 'foutiewelik' aan munisipaliteit | Maroela Media
'n Ondersoek is van stapel gestuur ná miljoene rande verkeerdelik in die bankrekening van die Bojanala Platinum-distriksmunisipaliteit (net buite Rustenburg) se bankrekening betaal is.
Die parlementêre komitee vir samewerkende regering en tradisionele sake, water en sanitasie het die Noordwes- provinsiale regering opdrag gegee om ondersoek in te stel, nadat R134 miljoen van die provinsie se geld in dié munisipaliteit se rekening beland het. Die betaling is boonop nie in die provinsiale staatskoerant aangedui nie, 'n oortreding van die wet op verdeling van inkomste.
Die provinsie moet ook optree teen dié wat deel gehad het aan die "foutiewe en onregmatige" oordrag van die geld.
"Dit is onaanvaarbaar dat die provinsiale departement van samewerkende regering en tradisionele sake nie die foutiewe transaksie opgemerk het voor die geld oorgeplaas is nie. Die munisipale stelsel het ook misluk, aangesien hulle nie die fout vinnig genoeg raakgesien het nie en die betrokke komitee eers komende Vrydag die saak gaan bespreek," sê China Dodovo, die hoof van die betrokke parlementêre komitee.
Die munisipale bestuurder en hoof- finansiële beampte het intussen die trekpas gekry. Die komitee het versoek dat 'n interne ondersoek so gou moontlik voltooi word en dat die provinsiale departement van finansies seker maak dat alle wetlike riglyne gehoorsaam word voordat geld oorgedra word.
Ek probeer so hard om nie kwaad te raak nie en om kalm te bly oor die situasie in ons land wat betref beurtkrag, korrupsie, ens… maar dan lees ek sulke artikels en styg my bloeddruk hemelhoog.
Mens weet nie meer wat om te se nie.
Nou wonder ek ….. wie het die fout toe agter gekom en rapporteer….
Ek wil nou nie skinner nie maar dis baie snaaks dat daar nou so baie "foutiewe" inbetalings aan die lig kom